ທ່ານ ທຣຳ ອ້າງວ່າ ມີການປ່ອນບັດ ທີ່ຜິດ ກົດໝາຍ ຊຶ່ງກຸ່ມກວດສອບຄວາມຈິງ ບໍ່ເຫັນພ້ອມນຳ
ທ່ານນາງ Jill Stein ໄດ້ຍື່ນຄຳຮ້ອງໄປແລ້ວ ໃນລັດ Pennsylvania ແລະ Wisconsin ແລະ ກ່າວວ່າ ທ່ານນາງ ຈະເຮັດເຊັ່ນດຽວກັນ ກັບໃນລັດ Michigan.
ບັນດາເຈົ້າໜ້າທີ່ ໃນລັດ Michigan ທາງພາກເໜືອ ຂອງສະຫະລັດ ໄດ້ຢັ້ງຢືນໃຫ້ ທ່ານ Donald Trump ຈາກພັກຣີພັບບລີກັນ ເປັນຜູ້ຊະນະ ຄະແນນສຽງ ການ ເລືອກຕັ້ງປະທານາທິບໍດີຂອງລັດຕໍ່ຄູ່ແຂ່ງທ່ານນາງ Hillary Clinton ດ້ວຍຄະແນນ ສຽງ ທີ່ລື່ນກັນ ພຽງ 10,704 ຄະແນນ ຈາກເກືອບ 4 ລ້ານບັດ ທີ່ໄດ້ປ່ອນໄປນັ້ນ ການປະກາດຢ່າງເປັນທາງການ ໃນວັນຈັນວານນີ້ ເຮັດໃຫ້ປະທານາທິບໍດີ ທີ່ຖືກ ເລືອກໃໝ່ ໄດ້ຮັບ 16 ຄະແນນສຽງ ຜູ້ແທນ ຂອງລັດ Michigan ແຕ່ລັດ Michigan ແລະ ອີກສອງລັດ ບ່ອນທີ່ການເລືອກຕັ້ງ ມີຄະແນນສູສີກັນ ຄື ລັດ Pennsylvania ແລະ Wisconsin ກຳລັງປະເຊີນໜ້າກັບການເປັນໄດ້ວ່າ ຈະມີການນັບຄະແນນຄືນໃໝ່ ຜູ້ສະໝັກຈາກພັກສີຂຽວ ທ່ານນາງ Jill Stein ໄດ້ຍື່ນຄຳຮ້ອງໄປແລ້ວ ໃນລັດ Pennsylvania ແລະ Wisconsin ແລະ ກ່າວວ່າ ທ່ານນາງ ຈະເຮັດເຊັ່ນດຽວກັນ ກັບໃນລັດ Michigan ທ່ານນາງ Stein ກ່າວວ່າ ທ່ານບໍ່ໄດ້ພະຍາຍາມທີ່ຈະຕ່າວປີ້ນຜົນປະກາດແຫ່ງຊາດ ແຕ່ຢາກກວດເບິ່ງຄວາມຊື່ສັດ ຂອງການເລືອກຕັ້ງໃນລັດດັ່ງກ່າວ ເປັນຄັ້ງທີສອງ ບ່ອນ ທີ່ມີຜົນການເລືອກຕັ້ງມີຄະແນນໃກ້ຄຽງກັນ ທ່ານນາງເວົ້າວ່າ ທ່ານນາງ Stein ລະດົມທຶນໄດ້ ຫຼາຍລ້ານໂດລາ ເພື່ອຊ່ອຍຈ່າຍຄ່ານັບຄະແນນສຽງ ຄືນໃໝ່ ແຕ່ບໍ່ມີຫລັກຖານໃດໆ ຂອງການສໍ້ໂກງຄະແນນສຽງ ຫຼື ເຄື່ອງລົງຄະແນນສຽງ ໄດ້ຖືກເຈາະຂໍ້ມູນ ທີ່ກວ້າງຂວາງ ຫຼັງຈາກມີການກ່າວຫາວ່າ ຣັດເຊຍມີສ່ວນພົວພັນ ໃນການບິດເບືອນຜົນການເລືອກຕັ້ງ ຖ້າຜົນທັງຫຼາຍ ໃນທັງສາມລັດ ໄດ້ຖືກຕ່າວປີ້ນຄືນ ຄະແນນຜູ້ແທນ 46 ຄະແນນ ຂອງ ທ່ານທຣຳ ຈະສູນເສຍ ຊຶ່ງຈະກາຍເປັນຂອງທ່ານນາງ Clinton ແລະ ຈະເຮັດໃຫ້ທ່ານ ນາງ ເປັນປະທານາທິບໍດີ ທີ່ຖືກເລືອກໃໝ່ ແຕ່ໂອກາດດັ່ງກ່າວ ຈະເກີດຂຶ້ນໄດ້ ແມ່ນມີໜ້ອຍທີ່ສຸດ